Organisasiefokus: Vind meer uit oor WOW - Afrikaans.com
Die US Woordfees se bemagtigingsprojek in die Wes-Kaap, WOW (Woorde open wêrelde), is in 2003 bekend gestel en vanjaar (2019) meer as 200 000 leerders op wonderlike maniere geraak. Die projek gee opwindende geleenthede aan leerders. Kreatiewe programme gerig op die bevordering van taal, letterkunde en die kunste, bemagtig hulle deur hulle taalkennis- en vaardighede te slyp en die projek bied skoliere al die inligting oor naskoolse studie wat hulle nodig het. WOW-studiebeurse aan die US word aan suksesvolle leerders toegeken.
Hierdie projek staan onder die stuur van Fiona van Kerwel vir wie opvoeding 'n passie is. Sy het bykans 20 jaar onderwysondervinding en sê die werk wat WOW doen, is meer as die moeite werd wanneer jy 'n kind se oë sien ophelder as hy iets verstaan.
"As hulle eers besef dat taal nie moeilik hoef te wees nie… hier kry ons met baie rowwe diamante te doen, maar deur WOW gaan hulle soos geslypte diamante deur die lewe."
'n Groot fokus van WOW is om belowende leerders te identifiseer en aan te moedig tot tersiêre studie, veral binne die Fakulteit Lettere en Sosiale Wetenskappe op Stellenbosch.
Die WOW-span en -studente het met Afrikaans.com gesels:
Boeke is steeds vir te veel kinders 'n luukse en WOW poog om leesstof, gedruk en digitaal, meer geredelik beskikbaar te stel aan mindergegoede skole. Deur boeke en skrywerspraatjies deel te maak van 'n kind se ervaringswêreld en kinders in aanraking te bring met kundiges, werkwinkels en skryfskole, word vaardighede verskerp en kinders bemagtig. Hierdie projek is van onskatbare waarde vir die leerders, maar ook vir die opvoeders, die breë gemeenskap en onderwysdepartemente. WOW se uitgangspunt is dat dit lekker moet wees vir skole om deel te neem en dat gehoorontwikkeling so spontaan plaasvind. As daar entoesiasme vir lees gekweek word, verbeter prestasie vanself.
Die WOW-projek span kreatiewe projek-aksies in om agterstande uit die weg te probeer ruim deur die perspektiewe van leerders te verruim. Dit word gedoen deur blootstelling deur middel van verskillende uitreike. Hierdie projek word ondersteun deur 'n beursprojek wat studente vanaf WOW-skole tydens hul studiejare finansieel ondersteun.
Hierdie projek word reeds by elf laerskole en drie hoërskole aangebied. Tans vorm koorspraak, skoolkore, dramas en visuele kunste deel van hierdie kultuurfeeste en meer as 2 000 kinders het in 2019 deelgeneem.
Die Sanlam WOW-spelkompetisie is nou (2019) in sy twaalfde jaar.
"Ons doel met die kompetisie is om leerders weer opgewonde te maak oor hul taal – en oor woorde. By WOW en by die Woordfees draai alles wat ons doen om woorde – lees, skryf, sang, toneel. Ons wil graag dié passie ook by 'n nuwe geslag laat vlamvat." – – Saartjie Botha (US Woordfees feesdirekteur).